b'\n_START_ARTICLE_\nRyde Kirke (Holstebro Kommune)\n_START_SECTION_\nBygning og inventar\n_START_PARAGRAPH_\nDen \xc3\xa6ldste del af kirken er hovedsageligt bygget af r\xc3\xa5 kampesten i romansk stil, idet der dog ved hj\xc3\xb8rnerne er anvendt tilhugne kvadersten, og soklen er skabt med tilhugne granitsten. Kirken er hvidkalket og har blytag p\xc3\xa5 skib og kor samt tegltag p\xc3\xa5 t\xc3\xa5rn og v\xc3\xa5benhus._NEWLINE_Skibet har bj\xc3\xa6lkeloft, og fem figurer, der menes at stamme fra en tidligere katolsk altertavle, er opstillet p\xc3\xa5 en hylde i skibet. Blandt figurerne ses jomfru Maria og smeden Christoforus. Der findes et par ganske velbevarede kalkmalerier i kirken; disse blev fundet ved en restaurering i 1949 og kan dateres til midten af 1500-tallet. De viser henholdsvis syndefaldet og dommedag._NEWLINE_Pr\xc3\xa6dikestolen er udf\xc3\xb8rt i ren\xc3\xa6ssancestil og udf\xc3\xb8rt relativt enkelt. Den blev senere udsmykket med billeder af evangelisterne._NEWLINE_Altertavlen har et midterfelt med illustration af Jesu f\xc3\xb8dsel. Dette motiv er det originale fra 1700-tallet, idet det dog i en periode har v\xc3\xa6ret erstattet af en kopi af Carl Blochs Kristus velsigner et lille barn; dette billede findes nu i t\xc3\xa5rnrummet._NEWLINE_Kirken har to \xc3\xa6ldre klokker samt et klokkespil fra 1979. De to gamle klokker kan sl\xc3\xa5s separat, men indg\xc3\xa5r ogs\xc3\xa5 i det nye klokkespil, der er afstemt med dem.\n_START_SECTION_\nHistorie\n_START_PARAGRAPH_\nHandbjerg Kirkes kor og skib stammer omkring 1150, mens t\xc3\xa5rn og v\xc3\xa5benhus er bygget til senere._NEWLINE_Pr\xc3\xa6dikestolen fra begyndelsen af 1600-tallet stod oprindeligt frit i kirken, men blev i begyndelsen af 1700-tallet flyttet ind til v\xc3\xa6ggen, hvor den nu st\xc3\xa5r. Dens udsmykning blev bekostet af Frederik Sehested fra Rydhave i 1682. Altertavlen og alterbordet blev doneret af den senere ejer af Rydhave, Jens Sehested, og dennes hustru, Birgit Elisabeth, i midten af 1700-tallet._NEWLINE_Kirken har v\xc3\xa6ret restaureret i flere omgange. \xc3\x85rstallene for nogle af disse kan ses p\xc3\xa5 t\xc3\xa5rnet, blandt andet 1759, 1812 og 1931. Derudover er der sket restaureringer i 1908-09, 1949-51 og 1987.'